ভারতী শিবাজি একজন ভারতীয় মোহিনীঅট্টম নৃত্যশিল্পী, নৃত্য পরিকল্পক এবং লেখক; মোহিনীঅট্টম নৃত্যশিল্পে তাঁর মূল অবদান হল নৃত্য পরিবেশন, রচনা, গবেষণা এবং শিল্পকলাটির বিকাশ এবং প্রসারণে উদ্যোগ। তিনি 'সেন্টার ফর মোহিনীঅট্টম' বলে একটি নৃত্য অকাদেমির প্রতিষ্ঠাতা এবং 'আর্ট অফ মোহিনীঅট্টম' এবং 'মোহিনীঅট্টম' নামে দুটি বইয়ের সহ-লেখক । তিনি সংগীত নাটক আকাদেমি পুরস্কার  এবং সাহিত্য কলা পরিষদ সম্মানের প্রাপক। ভারতীয় শাস্ত্রীয় নৃত্যে তাঁর অবদানের জন্য ২০০৪ সালে ভারত সরকার তাঁকে চতুর্থ সর্বোচ্চ অসামরিক সম্মান পদ্মশ্রী পুরস্কারে ভূষিত করেন ।   জীবনী  ভারতী শিবাজি ১৯৪৮ সালে দক্ষিণ ভারতের তামিলনাড়ু রাজ্যের তাঞ্জাবুর জেলার কুম্ভকোনম নামক মন্দির শহরে জন্মগ্রহণ করেছিলেন।শৈশবে ললিতা শাস্ত্রীর অধীনে ভারতনাট্যমে এবং গুরু কেলুচরণ মহাপাত্রের অধীনে ওড়িশিতে তাঁর প্রাথমিক প্রশিক্ষণ ছিল । পরে, প্রখ্যাত সমাজ সংস্কারক কমলাদেবী চট্টোপাধ্যায়ের পরামর্শে তিনি কেরলের ঐতিহ্যবাহী নৃত্য রূপ মোহিনীঅট্টমের উপর গবেষণা শুরু করেছিলেন। সংগীত নাটক আকাদেমির কাছ থেকে গবেষণা ফেলোশিপ অর্জনের পরে, তিনি কেরালা ভ্রমণ করেছিলেন এবং কেরালার মন্দির শিল্পের পণ্ডিত এবং সংগীত নাটক আকাদেমির প্রাক্তন ভাইস-চেয়ারম্যান কাভালাম নারায়ণ পানিকারের অধীনে গবেষণা চালিয়েছিলেন। এই সময়েই ভারতনাট্যম ও ওড়িশির থেকে সরে এসে, তিনি রাধা মারারের অধীনে এবং পরে কলামণ্ডলম সত্যভামার অধীনে মোহিনীঅট্টমের প্রশিক্ষণ নিতে শুরু করেন; এছাড়া তিনি মোহিনীঅট্টমের প্রথিতযশা শিল্পী, যাকে মোহিনীঅট্টমের জননী বলে মনে করা হয়, সেই কলামন্ডলম কল্যাণিকুট্টি আম্মা র অধীনে প্রশিক্ষণও পেয়েছিলেন।   উত্তরাধিকার  নতুন দিল্লিতে চলে এসে ভারতী মোহিনীঅট্টম প্রচারের জন্যে একটি নিবেদিত নৃত্যশালা 'সেন্টার ফর মোহিনীঅট্টম' প্রতিষ্ঠা করেন। তিনি মোহিনিঅট্টম জাঁকজমকপূর্ণ শৃঙ্খলে আরও ভঙ্গিমা যুক্ত করে এবং ব্যালে নৃত্যের মতো অন্যান্য নৃত্যের সাথে মিলিত করার মাধ্যমে নতুন নৃত্যশৈলী রচনা করে, মোহিনীঅট্টম নৃত্যের ঐতিহ্যের বিবর্তনে অবদান রেখেছেন বলে মনে করা হয়। কন্যা বিজয়লক্ষ্মীর সাথে কোরিওগ্রাফ করা তচাইকভস্কির 'সোয়ান হ্রদ' তাঁর মোহিনীঅট্টমের রূপান্তরের এ রকমই একটি প্রচেষ্টা । তাঁর নৃত্যরচনায় রবীন্দ্রনাথ ঠাকুরের ভানুসিংহর পদাবলী, মণিপ্রভালামের চন্দ্রোৎসব, ঋগবেদ থেকে সোমস্তুতি এবং অষ্টপদী থেকে দেবগীতার বিভিন্ন রচনা ব্যবহৃত হয়েছে। তিনি কেরালার অন্যান্য ঐতিহ্যবাহী শিল্পকলা যেমন ওটমথুলালাল, কৈকোটিকালি, থায়ম্বাকা এবং কৃষ্ণনট্টমকেও মোহিনীঅট্টমে মিশ্রিত করেছেন বলে জানা যায়।   পুরস্কার ও সম্মাননা  মোহিনীঅট্টমে তাঁর অবদানের জন্যে, ২০০০ সালে ভারতী শিবাজী সংগীত নাটক আকাদেমি পুরস্কারে  ভূষিত হন। আরও চার বছর পরে ২০০৪ সালে তিনি ভারতের চতুর্থ সর্বোচ্চ অসামরিক পুরস্কার পদ্মশ্রী পুরস্কার লাভ করেন। এছাড়া তিনি সাহিত্য কলা পরিষদ সম্মান, কেরল কুঞ্চন নাম্বিয়ার স্মৃতি ট্রাস্টের লাস্য লক্ষ্মী উপাধি এবং চেন্নাইয়ের কৃষ্ণ গণসভা থেকে নৃত্য চুড়ামণির উপাধি পেয়েছেন । তিনি ২০১৩ সালে কেরালা সরকারের নিশাগন্ধী পুরস্কারম  লাভ করেছিলেন।  দুই আমেরিকান চলচ্চিত্র নির্মাতা সারা ও উরস বাউর মোহিনীঅট্টম এবং ভারতী শিবাজীর নৃত্যকলার উপর একটি তথ্যচিত্র তৈরি করেছিলেন; এই তথ্যচিত্রে ভারতী শিবাজীর কন্যা বিজয়লক্ষ্মীও ছিলেন। মা-মেয়ের দ্বৈত নৃত্যের বিবরণী সহ ৭৮ মিনিটের এই তথ্যচিত্রটি হলিউডের লস অ্যাঞ্জেলেসের হলিউডের রালে থিয়েটারে ২০১১র ৯ই জুলাই মুক্তি পায়।   গ্রন্থাবলী         আরও দেখুন    মোহিনীঅট্টম  কেলুচরণ মহাপাত্র  কমলাদেবী চট্টোপাধ্যায়  কেবলম নারায়ণ পানিক্কার  কলামন্ডলম সত্যভামা  কলামন্ডলম কল্যাণীকুট্টি আম্মা   তথ্যসূত্র    আরও পড়ুন    ভারতী শিবাজী (২রা সেপ্টেম্বর, ২০১৮). "এ টেট আ টেট উইথ মোহিনীঅট্টম এক্সপোনেন্ট ভারতী শিবাজী" (সাক্ষাতকার). সুপ্রিয়া রঞ্জন দ্বার গৃহীত সাক্ষাতকার.   বহিঃসংযোগ            বিষয়শ্রেণী:১৯৪৮-এ জন্ম বিষয়শ্রেণী:জীবিত ব্যক্তি বিষয়শ্রেণী:তামিলনাড়ুর নৃত্যশিল্পী বিষয়শ্রেণী:সংগীত নাটক অকাদেমি পুরস্কার প্রাপক বিষয়শ্রেণী:শিল্পকলায় পদ্মশ্রী প্রাপক বিষয়শ্রেণী:মোহিনীঅট্টম নৃত্যশিল্পী বিষয়শ্রেণী:২০শ শতাব্দীর ভারতীয় নৃত্যশিল্পী বিষয়শ্রেণী:ভারতীয় নারী শাস্ত্রীয় নৃত্যশিল্পী বিষয়শ্রেণী:ভারতীয় নৃত্য শিক্ষক বিষয়শ্রেণী:ভারতীয় ধ্রুপদী নৃত্যের অভিনয়শিল্পী বিষয়শ্রেণী:২০শ শতাব্দীর নারী শিক্ষাবিদ বিষয়শ্রেণী:তাঞ্জাবুর জেলার ব্যক্তি বিষয়শ্রেণী:নারী শিল্পকলা ইতিহাসবিদ বিষয়শ্রেণী:২০শ শতাব্দীর ভারতীয় নারী শিল্পী বিষয়শ্রেণী:তামিলনাড়ুর শিক্ষাবিদ বিষয়শ্রেণী:তামিলনাড়ুর নারী শিল্পী বিষয়শ্রেণী:তামিলনাড়ুর লেখিকা